ผลของการฝึกออกกำลังกายแบบฟังก์ชันนัลที่มีต่อสารชีวเคมีในเลือดและสุขสมรรถนะในผู้ใหญ่ที่มีภาวะก่อนเป็นโรคเบาหวาน
Authors:   , สันติเสวี สิริกาญจน์ 
Published: September 2023

การวิจัยนี้มีวัตถุประสงค์เพื่อศึกษาผลของการฝึกออกกำลังกายแบบฟังก์ชันนัลที่มีต่อสารชีวเคมีในเลือดและสุขสมรรถนะในผู้ใหญ่ที่มีภาวะก่อนเป็นโรคเบาหวานและเพื่อเปรียบเทียบผลของการฝึกและไม่ฝึกออกกำลังกายแบบฟังก์ชันนัลที่มีผลต่อสารชีวเคมีในเลือดและสุขสมรรถนะในผู้ใหญ่ที่มีภาวะก่อนเป็นโรคเบาหวาน กลุ่มตัวอย่างเป็นผู้ใหญ่ที่มีภาวะก่อนเป็นโรคเบาหวาน โดยมีค่าน้ำตาลในเลือดหลังอาหาร 2 ชั่วโมง 140–199 มิลลิกรัมต่อเดซิลิตรอยู่ในเกณฑ์ที่มีภาวะก่อนเป็นโรคเบาหวาน อายุระหว่าง 43-59 ปี จำนวน 17 คน ทำการแบ่งกลุ่มตัวอย่างเป็น 2 กลุ่ม ได้แก่ กลุ่มควบคุม จำนวน 9 คน ใช้ชีวิตประจำวันตามปกติและกลุ่มทดลอง จำนวน 8 คน ฝึกออกกำลังกายแบบฟังก์ชันนัล ที่ระดับปานกลาง ใช้การควบคุมจังหวะ 100-110 BPM เป็นระยะเวลา 12 สัปดาห์ ใช้เวลา 50 นาทีต่อครั้ง รวมอบอุ่นร่างกายและคลายอุ่นร่างกาย การฝึกออกกำลังกายแบบฟังก์ชันนัล แบ่งเป็น 4 ช่วงสัปดาห์ ได้แก่ ช่วงสัปดาห์ที่ 1-3 ใช้แรงต้านจากน้ำหนักตัว ช่วงสัปดาห์ที่ 4-6 ใช้แรงต้านจากน้ำหนักตัวและขวดทรายหนัก 335 กรัม ซึ่งใช้ท่าฝึกแบบเดียวกัน จำนวน 12 ท่าฝึก เป็นเวลา 6 สัปดาห์ ช่วงสัปดาห์ที่ 7-9 ใช้แรงต้านจากน้ำหนักตัวและขวดทรายหนัก 500 กรัม และช่วงสัปดาห์ที่ 10-12 ใช้แรงต้านจากน้ำหนักตัวและขวดทรายหนัก 750 กรัม ซึ่งใช้ท่าฝึกแบบเดียวกัน จำนวน 12 ท่าฝึก เป็นเวลา 6 สัปดาห์ ปฏิบัติสัปดาห์ละ 5 ครั้งๆ ละ 30 นาที ปฏิบัติ 3 รอบ ท่าละ 10 ครั้งต่อเซท พักระหว่างท่าฝึก 10-15 วินาที พักระหว่าง รอบ 60-90 วินาที ฝึกออกกำลังกายเป็นกลุ่ม 3 ครั้งต่อสัปดาห์ และฝึกออกกำลังกายที่บ้านด้วยตนเอง 2 ครั้งต่อสัปดาห์ กลุ่มตัวอย่างทั้งสองกลุ่มได้รับการทดสอบตัวแปรสารชีวเคมีในเลือด สุขสมรรถนะ และข้อมูลพื้นฐานสรีรวิทยา ก่อนการทดลอง หลังการทดลอง 6 สัปดาห์ และ 12 สัปดาห์ ทดสอบความแปรปรวนทางเดียวแบบวัดซ้ำ เปรียบเทียบความแตกต่างเป็นรายคู่โดยใช้วิธีการทดสอบของแอลเอสดี และเปรียบเทียบการเปลี่ยนแปลงหลังการทดลอง 12 สัปดาห์ ระหว่างกลุ่มทดลองและกลุ่มควบคุม โดยใช้การทดสอบค่าทีที่ระดับความมีนัยสำคัญทางสถิติ 0.05

ผลการวิจัย พบว่า หลังการทดลอง 6 สัปดาห์ และ 12 สัปดาห์ ภายในกลุ่มฝึกออกกำลังกายแบบฟังก์ชันนัลมีค่าเฉลี่ยน้ำตาลในเลือดหลังอาหาร 60 90 และ 120 นาที (น้ำตาลในเลือดหลังอาหาร 2 ชั่วโมง) ระดับอินซูลิน พื้นที่ใต้โค้งของกลูโคส และไตรกลีเซอไรด์ลดลงอย่างมีนัยสำคัญทางสถิติที่ระดับ 0.05 และมีค่าเฉลี่ยปริมาณไขมันในช่องท้องลดลงอย่างมีนัยสำคัญทางสถิติที่ระดับ 0.05 รวมทั้งมีความแข็งแรงของกล้ามเนื้อขาและหลัง ความอดทนของกล้ามเนื้อแขน  หน้าท้องและขา ความอ่อนตัว และความอดทนของระบบไหลเวียนเลือดและระบบหายใจเพิ่มขึ้นอย่างมีนัยสำคัญทางสถิติที่ระดับ 0.05 เมื่อเปรียบเทียบค่าเฉลี่ยของการเปลี่ยนแปลงระหว่างกลุ่มหลังการทดลอง 12 สัปดาห์ พบว่า กลุ่มฝึกออกกำลังกายแบบฟังก์ชันนัลมีค่าเฉลี่ยน้ำตาลในเลือดหลังอดอาหาร น้ำตาลในเลือดหลังอาหาร 90 และ 120 นาที (น้ำตาลในเลือดหลังอาหาร 2 ชั่วโมง) พื้นที่ใต้โค้งของกลูโคส และคอเลสเตอรอลลดลงซึ่งดีกว่ากลุ่มควบคุมอย่างมีนัยสำคัญทางสถิติที่ระดับ 0.05 สำหรับความอดทนของกล้ามเนื้อหน้าท้องและขา และความอ่อนตัวเพิ่มขึ้นอย่างมีนัยสำคัญทางสถิติที่ระดับ 0.05 เมื่อเปรียบเทียบกับกลุ่มควบคุม

สรุปได้ว่า โปรแกรมการฝึกออกกำลังกายแบบฟังก์ชันนัลมีผลต่อสารชีวเคมีในเลือดและสุขสมรรถนะในผู้ใหญ่ที่มีภาวะก่อนเป็นโรคเบาหวานให้ดีขึ้นได้ โดยส่งผลให้เซลล์ในร่างกายมีความไวต่ออินซูลินดีขึ้นและกล้ามเนื้อหดตัวทำงานได้ ต่อเนื่องมีความอดทนเพิ่มขึ้น จึงเป็นการฝึกออกกำลังกายที่มีประโยชน์ในผู้ใหญ่ที่มีภาวะก่อนเป็นโรคเบาหวาน